ΓΡΑΠΤΗ ΕΡΩΤΗΣΗ E-0616/98 υποβολή: Ursula Schleicher (PPE) προς την Επιτροπή (9 Μαρτίου 1998)

Θέμα: Εφαρμογή του κανονισμού (ΕΟΚ) αριθ. 793/93 του Συμβουλίου της 23ης Μαρετίου 1993 σχετικά με την αξιολόγηση και τον έλεγχο των κινδύνων από τις υπάρχουσες ουσίες

Σε πολλά κράτη μέλη έχουν σημειωθεί σημαντικές καθυστερήσεις, κυρίως τα δύο τελευταία χρόνια, όσον αφορά την εφαρμογή του κανονισμού (ΕΟΚ) αριθ. 793/93 ((ΕΕ L 84 της 5.04.1993, σελ. 1. )) για την αξιολόγηση και τον έλεγχο των κινδύνων από τις υπάρχουσες ουσίες.

1. Διαθέτει η Επιτροπή τις καθυστερήσιες αυτές;

2. Διαθέτει το Ευρωπαϊκό Γραφείο Χημικών Ουσιών επαρκείς πόρους για την εφαρμογή του κανονισμού;

3. Θα μπορούσε η καθυστέρηση αυτή να οφείλεται στην υπερβολική γραφειοκρατία που πλήττει τις διαδικασίες και στον ελάχιστα δεσμευτικό χαρακτήρα του κανονισμού;

4. Ποια συγκεκριμένα μέτρα προτίθεται να λάβει η Επιτροπή γιασ την επίλυση του προβλήματος;

Απάντηση της κας Bjerregaard εξ ονόματος της Επιτροπής (8 Απριλίου 1998)

Η Επιτροπή έχει υπόψη της τις δυσχέρειες που έχουν προκύψει κατά την υλοποίηση των διατάξεων του κανονισμού (ΕΟΚ) αριθ. 793/93 του Συμβουλίου και ανησυχεί σχετικά με το θέμα αυτό.

Για να υλοποιηθεί η εν λόγω κοινοτική νομοθεσία απαιτείται πολύ υψηλό επίπεδο επιστημονικών και τεχνικών γνώσεων ιδίως μάλιστα στα κράτη μέλη, εφόσον αυτά διαδραματίζουν τον ρόλο του «εισηγητή» για κάθε ουσία πρωταρχικής σημασίας. Ένας από τους λόγους στους οποίους οφείλεται η υλοποίηση με βραδείς ρυθμούς είναι η ίδια η υποδομή του κανονισμού, που συνεπάγεται την εφαρμογή μακροχρόνιων και πολύπλοκων φάσεων και διαδικασιών χωρίς να τηρούνται επακριβείς προθεσμίες ή κανόνες. Εκείνο που οφείλει να σημειωθεί είναι ότι ορισμένα κοινοτικά νομοθετικά μέτρα που στηρίζονται σε ανάλογες υποδομές αντιμετωπίζουν ακριβώς τις ίδιες δυσχέρειες.

Εξάλλου, η διαδικασία αξιολόγησης των κινδύνων είναι πολύ πιο περίπλοκη, χρονοβόρα και δαπανηρή απ'ότι είχε αρχικά προβλεφθεί, τόσο για τη βιομηχανία όσο και για τις εθνικές αρχές. Εκείνο που φάνηκε αναγκαίο ήταν να προσδιοριστούν σ' ένα ειδικό κανονισμό οι αναλυτικές λεπτομέρειες αξιολόγησης των κινδύνων για την υγεία και το περιβάλλον.

Η βραδύτητα της βιομηχανίας κατά τη χορήγηση των απαιτούμενων πληροφοριών για τις ουσίες πρωταρχικής σπουδαιότητας συνέβαλε στην καθυστέρηση υλοποίησης των διατάξεων του κανονισμού. Η αρχική φάση του κανονισμού βασίζεται εξ ολοκλήρου στην υποχρεωτική υποβολή των στοιχείων από τους παραγωγούς ή τους εισαγωγείς.

Επιπλέον, η ανικανότητα ορισμένων κρατών μελών, που φέρουν την ευθύνη για την αξιολόγηση μεγάλου αριθμού ουσιών στον κατάλογο άμεσης προτεραιότητας, να χορηγήσουν οποιαδήποτε από τις σχεδιαζόμενες αξιολογήσεις των ενεχόμενων κινδύνων παρεμπόδισε την έναρξη εφαρμογής του εν λόγω κοινοτικού μέτρου. Θα πρέπει ωστόσο να σημειωθεί ότι πρόσφατα επιτεύχθηκε αξιοσημείωτη πρόοδος.

Η οριστικοποίηση κατά τις επερχόμενες εβδομάδες μιας αρχικής δέσμης τεσσάρων αξιολογήσεων σε συνάρτηση με τους ενεχόμενους κινδύνους από κοινού με τη λήψη μέτρων για την μείωση των κινδύνων για ορισμένες από τις ουσίες αυτές αποτελεί μία καίρια φάση λειτουργικής εφαρμογής του κανονισμού, πρακτική που θα αποτελέσει το έναυσμα κατά τους επόμενους μήνες για να βελτιωθεί σημαντικά ο ρυθμός παραγωγής των οριστικοποιημένων εκθέσεων αξιολόγησης των κινδύνων.

Μόλις έχει ολοκληρωθεί η αξιολόγηση για τις πρώτες τέσσερις ουσίες, η Επιτροπή προτίθεται να προχωρήσει στον γενικότερο απολογισμό της αποτελεσματικότητας και αποδοτικότητας των διατάξεων του κανονισμού. Η προσπάθειά της αυτή θα επικεντρωθεί στις αδυναμίες και δυσχέρειες που έχουν προκύψει μέχρι σήμερα, με απώτερο σκοπό την πρόταση ειδικών μέτρων εν όψει της βελτίωσης του τρόπου λειτουργίας του κανονισμού.Σε συνάρτηση με το θέμα αυτό οφείλει να σημειωθεί ότι το Ευρωπαϊκό γραφείο χημικών ουσιών παρέχει την εξαιρετικά πολύτιμη επιστημονική και τεχνολογική αρωγή του στο πλαίσιο της υλοποίησης του κανονισμού. Ιδίως ο τομέας εργασίας του που αναφέρεται στις «υφιστάμενες χημικές ουσίες» ευθύνεται για την συλλογή των στοιχείων, τον καθορισμό των προτεραιοτήτων και τις δραστηριότητες αξιολόγησης των ενδεχόμενων κινδύνων. Όσον αφορά τους συγκεκριμένους πόρους, η φάση της συγκρότησης του Ευρωπαϊκού γραφείου χημικών ουσιών συνεχίζεται ακόμη.